Document ID: 32002R0831

32002R0831
L 133/7
JURNALUL OFÍCIAL AL UNIUNII EUROPENE
REGULAMENTUL (CE) NR. 831/2002 AL COMISIEI
din 17 mai 2002
de punere în aplicare a Regulamentului (CE) nr. 322/97 al Consiliului privind statisticile comunitare, în ceea ce privește accesul la date confidențiale în scopuri științifice
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 322/97 al Consiliului din 17 februarie 1997 privind statisticile comunitare (1) și, în special, articolul 17 alineatul (2) și articolul 20 alineatul (1) ale acestuia,
întrucât:
(1)
Există o cerere crescândă din partea cercetătorilor și a comunității științifice în general de a avea acces, în scopuri științifice, la date confidențiale transmise autorității comunitare.
(2)
Accesul în scopuri științifice la date confidențiale poate fi acordat fie prin aprobarea consultării lor la sediul autorității comunitare, fie prin punerea la dispoziția cercetătorilor a unor date anonime în anumite condiții (acces controlat).
(3)
Prezentul regulament respectă drepturile fundamentale și principiile recunoscute în special de Carta drepturilor fundamentale a Uniunii Europene.
(4)
Prezentul regulament asigură, în special, respectarea deplină a dreptului la viața privată și la protecția datelor cu caracter personal (articolele 7 și 8 din Carta drepturilor fundamentale a Uniunii Europene).
(5)
Prezentul regulament aplică, fără a aduce atingere Directivei 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (2) și Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (3).
(6)
Măsurile prevăzute de prezentul regulament sunt conforme cu avizul Comitetului pentru confidențialitatea statisticilor,
ADOPTĂ PREZENTUL REGULAMENT:
Articolul 1
Obiectiv
Obiectivul prezentului regulament este acela de a determina, pentru a permite stabilirea concluziilor statistice în scopuri științifice, condițiile în care poate fi acordat accesul la datele confidențiale transmise autorității comunitare și normele de cooperare între Comunitate și autoritățile naționale pentru facilitarea acestui acces.
Articolul 2
Definiții
În sensul prezentului regulament:
-
„autoritate comunitară”, definită la articolul 2 din Regulamentul (CE) nr. 322/97, înseamnă serviciul Comisiei responsabil cu îndeplinirea atribuțiilor care revin acestei instituții în domeniul realizării de statistici comunitare (Eurostat);
-
„statistici comunitare”, definite la articolul 2 din Regulamentul (CE) nr. 322/97, înseamnă informații cantitative, agregate și reprezentative obținute prin colectarea și prelucrarea sistematică a datelor, furnizate de autoritățile naționale și de autoritatea comunitară în cadrul punerii în aplicare a programului statistic comunitar;
-
„date confidențiale” înseamnă date care permit doar identificarea indirectă a unităților statistice la care se raportează;
-
„acces la date confidențiale” înseamnă fie consultarea la sediul autorității comunitare, fie punerea la dispoziție a unor microdate anonime;
-
„microdate anonime” înseamnă înregistrări statistice individuale care au fost modificate în scopul reducerii la minimum, conform celor mai bune practici actuale, a riscului identificării unităților statistice la care se raportează;
-
„autorități naționale”, definite la articolul 2 din Regulamentul (CE) nr. 322/97, înseamnă instituțiile naționale de statistică și alte organisme responsabile în fiecare stat membru cu realizarea statisticilor comunitare.
Articolul 3
Admisibilitatea cererilor „ratione personae”
(1) Accesul la date confidențiale poate fi acordat de autoritatea comunitară cercetătorilor aparținând organismelor care se încadrează într-una din următoarele categorii:
(a)
universități și alte instituții de învățământ superior constituite conform legislației comunitare sau conform legislației unui stat membru;
(b)
organizații sau instituții de cercetare științifică constituite conform legislației comunitare sau conform legislației unui stat membru;
(c)
alte agenții, organizații și instituții, după obținerea avizului Comitetului pentru confidențialitatea statisticilor, în conformitate cu procedura prevăzută la articolul 20 alineatul (2) din Regulamentul (CE) nr. 322/97.
(2) Autoritatea comunitară poate acorda, de asemenea, accesul la date confidențiale cercetătorilor aparținând organismelor însărcinate să realizeze lucrări de cercetare în scopuri științifice. Organismul care comandă lucrările și cel însărcinat să le efectueze trebuie să se încadreze într-una din categoriile menționate la alineatul (1). Organismele însărcinate cu lucrările de cercetare pot fi, de asemenea, organizații sau instituții mandatate de serviciile Comisiei sau de administrațiile statelor membre să efectueze cercetări specifice. Astfel de organizații sau instituții au personalitate juridică.
Articolul 4
Condiții generale
(1) Sub rezerva îndeplinirii cerințelor specifice prevăzute la articolele 5 și 6, după caz, autoritatea comunitară poate acorda accesul la date confidențiale cu condiția întrunirii următoarele condiții:
(a)
a fost înaintată o cerere corespunzătoare, împreună cu un proiect de cercetare detaliat în conformitate cu standardele științifice în vigoare;
(b)
proiectul de cercetare precizează suficient de detaliat setul de date care urmează a fi consultate, metodele de analizare a acestora și o estimare a timpului necesar în acest scop;
(c)
cercetătorul, instituția de care aparține acesta sau, după caz, organizația care a comandat cercetarea și autoritatea comunitară au semnat un contract care precizează condițiile de acces, obligațiile cercetătorilor, măsurile de respectare a confidențialității datelor statistice și sancțiunile în cazul încălcării acestor obligații;
(d)
autoritatea națională, care a furnizat datele, a fost informată înainte de acordarea accesului.
(2) Pe lângă condițiile prevăzute la alineatul (1), autoritatea comunitară poate acorda accesul la date confidențiale la sediul său conform articolului 5 cu condiția îndeplinirii, de asemenea, a următoarelor condiții:
(a)
lucrările de cercetare se desfășoară exclusiv în incinta sediului autorității comunitare și sub supravegherea unui funcționar desemnat de autoritatea respectivă;
(b)
rezultatele cercetării nu părăsesc sediul autorității comunitare fără un control prealabil care să asigure faptul că aceste rezultate nu conțin date confidențiale;
(c)
rezultatele care pot fi publicate sau difuzate într-un alt mod sunt verificate de autoritatea comunitară pentru a evita divulgarea datelor confidențiale.
Articolul 5
Acces la sediul autorității comunitare
(1) Autoritatea comunitară poate acorda accesul la sediul său, la date confidențiale obținute din următoarele anchete sau surse de date statistice:
-
grupul comunitar pentru gospodării;
-
ancheta privind forța de muncă;
-
ancheta comunitară privind inovarea;
-
anchetă privind formarea profesională continuă.
Cu toate acestea, la cererea autorității naționale care a furnizat datele, accesul la aceste date nu se acordă pentru un proiect de cercetare specific.
(2) Sub rezerva aprobării prealabile explicite a autorității naționale relevante, autoritatea comunitară poate acorda accesul, la sediul său, la alte date confidențiale decât cele menționate la alineatul (1).
Articolul 6
Punerea la dispoziție a microdatelor anonime
(1) Autoritatea comunitară poate pune la dispoziție seturi de microdate anonime obținute din următoarele anchete sau surse de date statistice:
-
grupul comunitar pentru gospodării;
-
ancheta privind forța de muncă;
-
ancheta comunitară privind inovarea;
-
anchetă privind formarea profesională continuă.
Cu toate acestea, la cererea autorității naționale care a furnizat datele, punerea la dispoziție a acestor date nu se acordă pentru un proiect de cercetare specific.
(2) Înainte de a pune la dispoziție aceste date, autoritatea comunitară se asigură, în cooperare cu autoritățile naționale, că metodele de anonimizare aplicate acestor seturi de microdate să reducă la minimum, conform celor mai bune practici actuale, riscul identificării unităților statistice la care se raportează, în conformitate cu Regulamentul (CE) nr. 322/97.
Articolul 7
Acorduri bilaterale
Fiecare autoritate națională și autoritatea comunitară convin în mod bilateral și în scris asupra dispozițiilor și condițiilor practice menționate la articolele 5 și 6. Aceste acorduri bilaterale, precum și eventualele lor modificări, se notifică Comitetului pentru confidențialitatea statisticilor.
Articolul 8
Aspecte organizatorice
(1) Autoritatea comunitară ia măsurile administrative, tehnice și organizatorice necesare pentru a asigura ca accesul la datele confidențiale să nu afecteze protecția fizică și logică a datelor confidențiale și să nu permită divulgarea ilicită sau utilizarea în alte scopuri decât cele pentru care a fost acordat accesul.
(2) Atunci când este necesară o poziție a autorităților naționale, aceste autorități și autoritatea comunitară iau măsurile tehnice și organizatorice pentru a asigura o cooperare adecvată, eficientă și fără întârziere, ținând seama de necesitățile proiectului de cercetare. Se depun toate eforturile pentru ca luarea de poziție de către autoritatea națională, conform articolului 5 sau 6, să nu depășească șase săptămâni de la data la care autoritatea națională a primit cererea respectivă.
(3) Cu condiția existenței dispozitivelor adecvate de protecție a confidențialității datelor și cu condiția acordării aprobării de către autoritățile naționale care au transmis datele autorității comunitare, se poate permite, de asemenea, accesul la date confidențiale și într-o zonă de siguranță la sediul autorității naționale. În aceste cazuri, măsurile luate pentru a asigura protecția fizică și logică a datelor sunt comparabile cu cele aplicate la sediul autorității comunitare.
Articolul 9
Costuri
Costurile legate de accesul la date confidențiale în conformitate cu prezentul regulament și, în special, de utilizarea infrastructurii Comisiei sunt suportate de solicitanți. La stabilirea costurilor, autoritatea comunitară se asigură că acestea nu creează o situație de concurență neloială cu autoritățile naționale.
Articolul 10
Măsuri de siguranță
(1) Autoritatea comunitară se asigură că datele puse la dispoziție nu conțin informații care să permită identificarea directă a unităților statistice la care se raportează.
(2) Autoritatea comunitară ține un registru public care conține toate informațiile relevante.
Articolul 11
Rapoarte
Anual, Comisia prezintă Comitetului pentru confidențialitatea statisticilor un raport privind punerea în aplicare a prezentului regulament. Raportul conține informații precum numele și adresele cercetătorilor și ale instituțiilor acestora, datele consultate, costurile percepute, descrierea proiectelor de cercetare și publicațiile care rezultă în urma acestora.
Articolul 12
Intrare în vigoare
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 mai 2002.

Labels: 12
7
19
5